החיילים והאזרחים הנצורים בוויקסבורג סבלו קשות מהפגזות צבא האיחוד ומרעב. הם נתלו בתקווה שג'ונסטון יגיע עם תגבורת; אולם, דרכי ההגעה של ג'ונסטון היו מנותקות, ובנוסף הוא לקה בזהירות יתר. ב-4 ביולי, נכנע פמברטון עם צבאו ומסר את העיר לידי גרנט. ביחד עם תבוסתו של רוברט א. לי בגטיסברג יום קודם, נפילת ויקסבורג נחשבת כנקודת מפנה במלחמה. ב-9 ביולי, לאחר שבנקס תפס את פּוֹרט האדסון, היה נהר המיסיסיפי לכול אורכו בידי האיחוד, והקונפדרציה בותרה לשניים.